b'\n_START_ARTICLE_\nFermentas\n_START_SECTION_\nVeikimo mechanizmas\n_START_PARAGRAPH_\nFermentas s\xc4\x85veikauja su substratu (ar substratais), pakei\xc4\x8dia jo strukt\xc5\xabr\xc4\x85, t. y., substrat\xc4\x85 ver\xc4\x8dia \xc4\xaf produkt\xc4\x85. Fermentin\xc4\x97 reakcija vyksta tik tam tikroje fermento dalyje\xc2\xa0\xe2\x80\x93 aktyviajame centre, kur\xc4\xaf sudaro, formuojantis tretinei baltymo strukt\xc5\xabrai i\xc5\xa1 skirting\xc5\xb3 baltymo molekul\xc4\x97s viet\xc5\xb3, suart\xc4\x97jusios amino r\xc5\xabg\xc5\xa1\xc4\x8di\xc5\xb3 liekanos. Aktyvus centras turi substrato jungimo ir katalizin\xc4\x99 sritis._NEWLINE_Yra pasi\xc5\xablyti modeliai, ai\xc5\xa1kinantys, kaip fermentas savo aktyviajame centre s\xc4\x85veikauja su substrato molekule. \xe2\x80\x9eSpynos ir rakto\xe2\x80\x9c modelis teigia, kad fermento ir jo substrato s\xc4\x85veika galima tik tuomet, kai substratas atitinka aktyv\xc5\xb3 centr\xc4\x85 taip, kaip raktas spyn\xc4\x85. Kitas biokataliz\xc4\x97s mechanizmus ai\xc5\xa1kinantis modelis teigia, kad s\xc4\x85veikaujant substratui su aktyviuoju centru, gali keistis arba substrato, arba aktyviojo centro, arba abiej\xc5\xb3 erdvin\xc4\x97s strukt\xc5\xabros taip, kad b\xc5\xabt\xc5\xb3 palankiausia strukt\xc5\xabta substrato molekul\xc4\x99 pakreipti katalizini\xc5\xb3 grupi\xc5\xb3 link. Prie fermento baltymin\xc4\x97s dalies (apofermento), kad jis gal\xc4\x97t\xc5\xb3 atlikti savo funkcijas, aktyvajame centre prijungiama nebaltymin\xc4\x97 dalis\xc2\xa0\xe2\x80\x93 kofaktorius. Susijung\xc4\x99 apofermentas ir kofermentas sudaro funkcionali\xc4\x85 strukt\xc5\xabr\xc4\x85, vadinam\xc4\x85 holofermentu.\n_START_SECTION_\nSavyb\xc4\x97s\n_START_PARAGRAPH_\nFermentai, kaip visi katalizatoriai, reakcijos metu n\xc4\x97ra nei sunaudojami, nei pagaminami. Jie nekei\xc4\x8dia reakcijos pusiausvyros, o tik padidina reakcijos greit\xc4\xaf. Tik fermentams b\xc5\xabdinga tai, kad jie s\xc4\x85veikauja grie\xc5\xbetai tik su tam tikrais substratais, yra stereospecifi\xc5\xa1ki. Jie yra jautr\xc5\xabs temperat\xc5\xabros, terp\xc4\x97s pH poky\xc4\x8diams._NEWLINE_Ferment\xc5\xb3 aktyvumas yra reguliuojamas modifikuojant (pvz.: fosforilinant, metilinant), veikiant inhibitoriais (bet kuri chemin\xc4\x97 med\xc5\xbeiaga, ma\xc5\xbeinanti reakcijos greit\xc4\xaf) ar aktyvatoriais, kei\xc4\x8diant fermento kiek\xc4\xaf (baltymai organizme po tam tikro laiko degraduojami; sintetinami tik esant induktoriui) ir kt._NEWLINE_Fermentas yra aktyvus tik tam tikroje temperat\xc5\xabroje. Temperat\xc5\xabrai did\xc4\x97jant fermentas ima denat\xc5\xabruoti ir nebeatlieka savo funkcijos. Kylant temperat\xc5\xabrai iki tam tikros ribos, reakcijos greitis did\xc4\x97ja, nes did\xc4\x97ja galimyb\xc4\x97 susidurti substrato ir fermento molekul\xc4\x97ms ir j\xc5\xb3 kinetin\xc4\x97 energija. Reakcijos greitis priklauso nuo aktyvi\xc5\xb3 ferment\xc5\xb3 kiekio. Jei yra pakankamai substrato ir tam tikra temperat\xc5\xabra ir pH tai reakcijos greitis bus proporcingas ferment\xc5\xb3 koncentracijai.'